**Overløb af ideer på årets Landsbytopmøde**

**Hvis nogen troede, at landsbyerne i Sønderborg Kommune lever et stille, hensygnende liv, så skulle de prøve at deltage i det årlige landsbytopmøde. Dette års af slagsen blev holdt mandag aften, og hvilket festfyrværkeri af fællesskab og foretagsomhed.**

Interimistisk campingplads i Kværs under spejderlejren. Udstilling i gården på Notmark gamle skole. Kobling af alle cyklestierne på Sydals. Faciliteter til kitesurferne ved Drejet. Renovering af pumpehuset ved Mjels Sø. Fælles sankthansfest. Planer om at skabe liv i tomme brandstationer. Suppeaftner. Ølsmagning for kvinder. Samarbejde med andre lokale foreninger. Informationsside om alle landsbylaug på Broagerland. Legepladser. Affaldsindsamling. Skinnebus med trinbræt i Tørsbøl. Aspargesspisning. Flere og mere synlige bed and breakfast-steder. Og, og, og………..

Efter årsmødet i Landsbyforum mandag aften i Ullerup Aktivitetscenter havde repræsentanter for laugene i hver af de syv gamle kommuner taletid, og det blev til en times synliggørelse af landsbyernes enorme kreativitet, store energi og stærke fællesskaber. Masser af ideer, hvoraf nogle er udført, nogle i gang og andre endnu på tegnebrættet.

Borgmester Erik Lauritzen deltog – sammen med mange andre byrådsmedlemmer – og bød på næsten hjemmebane velkommen til landsbytopmødets anden del, som bestod af en række informationer om forskellige kommunale tiltag.

- Vi runder i år 10-året for kommunesammenlægningen og kan konstatere, at rigtig meget er i gang på landet. I kan bare se, hvilken trafik der er over den tidligere skolegård her, sagde han og pegede ud af vinduet.

- Landsbyerne blev ikke glemt ved kommunesammenlægningen – det sørgede I selv for. Fordi I har så meget energi og sammenhængskraft. De halvstore byer havde ikke energien til medborgerskabet, men de er ved at rejse sig nu, og det er godt. Jeg har respekt for forskere og deres tunge rapporter, men jeg tror faktisk, det er i dialogen og i stærke fællesskaber som jeres, resultaterne skabes, sagde han – faktisk FØR medlemmerne af Landsbyforum med deres fortællinger i dén grad bekræftede hans ord.

Landsbytopmødet sluttede af med en runde ”face til facebook”, hvor mødedeltagerne kunne stille spørgsmål til byrådsmedlemmerne, som havde hver deres lille dialogbord.

Evt. yderligere informationer hos

Agnes Nielsen, Svenstrup, formand for Landsbyforum, tlf. 40 98 92 89, og/eller

Connie Mark Skovbjerg, landdistriktskoordinator, tlf. 28 89 80 21.